ไอเอ็นจีประกันชีวิตปรับโครงสร้างองค์กรใหม่
ไอเอ็นจีประกันชีวิต จัดทัพโครงสร้างองค์กรใหม่ มุ่งเน้นลูกค้าเป็นศูนย์กลาง แยกการดำเนินงานด้านการขาย และการบริหารออกจากกัน
23 ก.พ. 2553

ไอเอ็นจีประกันชีวิต จัดทัพโครงสร้างองค์กรใหม่ มุ่งเน้นลูกค้าเป็นศูนย์กลาง แยกการดำเนินงานด้านการขาย และการบริหารออกจากกัน
นายราเจช เสฐฐี กรรมการผู้จัดการใหญ่ และประธานเจ้าหน้าที่บริหาร บริษัทไอเอ็นจีประกันชีวิต เปิดเผยว่า บริษัทได้ปรับโครงสร้างองค์กรใหม่ โดยแยกการดำเนินงานด้านการขายและการบริหารจัดการออกจากัน เพื่อให้บริษัทสามารถดำเนินธุรกิจตอบสนองความต้องการของลูกค้าอย่างเต็มที่ และปรับปรุงระบบไอทีใหม่ชื่อว่า แอดมิน เซิฟเวอร์ จะใช้ได้ภายในกลางปี 2553 นี้ เปิดให้ลูกค้าตรวจสอบสถานะกรมธรรม์ของตัวเอง รวมถึงตัวแทนสามารถเชื่อมต่อกับบริษัทได้ ทำให้บริการได้อย่างรวดเร็ว รองรับการออกผลิตภัณฑ์ใหม่ๆ ที่มีความซับซ้อนมากขึ้น เช่น ยูนิตลิงค์ กรมธรรม์ลงทุน และ ยูนิเวอร์แซลไลฟ์ ซึ่งระบบไ อทีเดิมไม่สามารถรองรับสินค้าใหม่ๆ ได้ เนื่องจากใช้มากว่า 12 ปีแล้ว
สำหรับหน่วยงานใหม่ ประกอบด้วย หน่วยงานลูกค้าสัมพันธ์ ทำหน้าที่ดูแลลูกค้า ซึ่งส่วนงานนี้จะรับผิดชอบในการติดต่อลูกค้า การบริหารผลิตภัณฑ์ และพัฒนาธุรกิจด้านการนำเสนอผลิตภัณฑ์ใหม่ๆ ให้กับลูกค้าปัจจุบัน หน่วยงานการดำเนินงานการจัดจำหน่าย เพื่อสนับสนุนช่องทางขายผ่านตัวแทน ธนาคาร และ การขายตรง ตลอดจนในส่วนของการดำเนินงานของสาขา 46 แห่ง และการบริหารจัดการทั่วไป เพื่อทำให้การดำเนินงานของ 3 ช่องทางเป็นไปอย่างมีประสิทธิภาพ ทั้งในการให้คำแนะนำทางการเงิน ด้านผลิตภัณฑ์และการให้บริการเพื่อมอบความคุ้มครองแก่ลูกค้าและช่วยให้ลูกค้าสามารถใช้ชีวิตในรูปแบบที่ต้องการได้ หน่วยงานพันธมิตรทางธุรกิจ เพื่อเพิ่มประสิทธิภาพในการดำเนินงานของช่องทางการขายผ่านธนาคาร และ การขายตรง และหน่วยงานการตลาด เพื่อดูแลภาพลักษณ์องค์กร การสื่อสาร การประชาสัมพันธ์ กิจกรรมเพื่อสังคม ด้านการประสานกับหน่วยงานราชการ และการวางแผนเชิงกลยุทธ์ ซึ่งนับเป็นครั้งแรกที่จัดตั้งหน่วยงานการตลาดแยกออกมาเป็นเอกเทศ
นายราเจซ เปิดเผยว่า ปี 2553 บริษัทตั้งเป้าหมายเบี้ยรับรวม 20% สูงกว่าอุตสาหกรรมประกันชีวิตที่คาดว่าจะเพิ่มขึ้น 15% จากปี 2552 ที่มีเบี้ยรับรวม 7,832 ล้านบาท เพิ่มขึ้น 26% ซึ่งสูงกว่าอุตสาหกรรมที่เติบโต 17% ซึ่งปีที่ผ่านมามีเบี้ยลูกค้ารายใหม่ 2,338 ล้านบาท เพิ่มขึ้น 17% รวมเบี้ยรับ 7,832 ล้านบาท เพิ่มขึ้น 26% มีอัตราการต่ออายุของลูกค้าเก่าอยู่ที่ 88% มีกำไรสุทธิตามมาตรฐานบัญชีประกันภัยสากลที่ 53.5% ซึ่งนายราเจซ คาดว่าปี 2553 บริษัทจะสามารถทำกำไรได้สูงกว่าปี 2552 อย่างแน่นอน
นายชี ชอง รองประธานเจ้าหน้าที่บริหารด้านการประกัน ของไอเอ็นจี เอเชีย แปซิฟิก เปิดเผยว่า ปี 2553 มีเป้าหมายที่จะขับเคลื่อนไอเอ็นจีประกันชีวิตทั่วโลกรวมทั้งในประเทศไทย เพื่อบริการตรงตามความต้องการของลูกค้าให้มากที่สุด โดยได้จัดตั้งหลักเกณฑ์ในการให้บริการสำหรับประเทศไทยและทั่วโลก ประกอบด้วย พยายามทำตามความต้องการของลูกค้าตลอดวงจรชีวิตของลูกค้า นำเสนอผลประโยชน์ที่ยุติธรรมต่อลูกค้า ให้รายละเอียดเกี่ยวกับความเสี่ยง ผลตอบแทน รวมทั้งราคาผลิตภัณฑ์และบริการ ประเมินผลิตภัณฑ์ บริการ และการขยายอย่างสม่ำเสมอ ทำงานร่วมกับผู้จัดจำหน่ายที่เป็นมืออาชีพ และมีใบอนุญาตเท่านั้น ส่วนปี 2552 ที่ผ่านมา ไอเอ็นจี กรุ๊ป มีกำไรสุทธิ 748 ล้านยูโร และไอเอ็นจีประกันภัย เอเชีย แปซิฟิก มีกำไรก่อนหักภาษี 220 ล้านยูโร